钦定古今图书集成/理学汇编/文学典/第111卷 > 帅机
## 钦定古今图书集成/理学汇编/文学典/第111卷 > 帅机

按《列朝诗集》，“机字惟审，临川人。隆庆戊辰进士，为南
膳部郎，谪彰德同知。万历甲午，进《平西夏颂》，诏付史
馆。稍迁南刑部郎，移疾归，进《两京赋》，出知思南府，论
劾免官。惟审与汤义仍为友，长于义仍十馀岁。惟审
为郎，义仍入南成均，晨夕过从，故有‘著冠须访戴，脱
冠须访帅’之诗。惟审罢思南卒，其子从龙事义仍甚”
谨。义仍长子殇于南都，哭之诗曰：“泉台帅伯堪依止，
为道从龙一片心。”两家交谊可知也。惟审有《临川四
儁》诗，为汤孝廉显祖、谢秀才友可、曾秀才粤祥、吴公
子拾之。汤诗则以惟审为首。惟审多读古文奇字，好
词赋，拟古二京及诸篇什，仅存营魄，要为淹雅名士。
曾、吴诗皆不传。友可名庭谅，与其弟曰可名庭赞，皆
举进士。宦皆不达义，仍晚岁以词赋倾海内，而二谢
著作庸猥，为时所轻。友可心不能平，尝语予曰：“汤生
少游贱兄弟间，贱兄弟读《文选》，汤生亦读《文选》。”余笑
应之曰：“词人读《文选》，正如秀才读《四书》，看作手何如
耳。”馀姚孙矿论近代文章家称能为六朝者曰：“汤某、
谢某，世人耳食如此”，无怪乎友可之自负剌剌不休
也。

按《江西通志》：“机字惟审，临川人。隆庆戊辰进士，由礼
部出守思南，谪邺丞。时宁夏班师，上《平西夏颂》，诏录
史馆，皇太子出阁，又献《出阁讲学颂》，皆蒙嘉纳。公慧
敏纯固，肆力讨诵，尝日夕忘寝食，然吏事非其所长。
著《南北二京赋》，表上于朝。有《阳秋馆集》四十卷行世。”